Ankara
Store norske leksikon,Geografi,Verdens geografi,Asia,Tyrkias geografi
Ankara er hovedstaden i Tyrkia, midt i Lilleasia, 850 meter over havet. Storbyområdet har 5 663 000 innbyggere (2020). Befolkningen vil ifølge FN øke til 5,87 millioner i 2030.
Næringsliv og transport Ankara er et forvaltnings-, finans- og handelssentrum. Byen har en del industri, særlig næringsmiddel- og tekstilindustri, begge med bakgrunn i omlandets landbruksproduksjon.Ankara er også et transportknutepunkt. Den internasjonale lufthavnen (Esenboğa) er 28 kilometer nordøst for byen. Det er jernbanelinjer vestover til flere byer, herunder Istanbul og videre til Hellas og til Bulgaria. Østover er det jernbanelinjer til en rekke byer og videre til Georgia og Iran (via en ferge), mens linjen til Syria er stengt på grunn av borgerkrigen i dette landet. Det er også jernbanelinjer til flere byer nord og sør for Ankara. I hovedstaden er det en undergrunnsbane. Kultur og utdanning Byen har en variert arkitektur som reflekterer ulike historiske perioder, og har mange minnesmerker fra romersk og bysantinsk tid, blant annet et romersk bad og tempel, et bysantinsk citadell og kloster. Den moderne byen, med brede bulevarder og vakre parker, domineres av mausoleet til Kemal Atatürk. Av byens mer enn 50 museer kan nevnes Museet for anatoliske sivilisasjoner og Republikkmuseet, samt et stort arkeologisk museum med en velkjent hettittisk samling og et etnografisk museum. De to største universitetene er Gezi-universitetet med mer enn 80 000 studenter, mens Ankara-universitetet har 67 000 studenter (2019). Historie Ankara, antikkens Ankyra, var hovedstad for frygerne og senere for tektosagene og den romerske provins Galatia. Den berømte innskriften Monumentum Ancyranum fra Augustus- og Romatempelet i Ankara skildrer keiser Augustus' regjeringstid. Senere var Ankara en viktig bysantinsk grensefestning. Fra 1360 var Ankara en del av Det osmanske rike.I 1919 ble byen sete for Mustafa Kemals regjering, og fra 1923 var den landets offisielle hovedstad. Folketallet, som i 1924 bare var 35 000, økte til 286 800 i 1950. Byen het til 1930 Angora. Norge i Ankara Norge har ambassade i Ankara. Les mer i Store norske leksikon Tyrkias historie Tyrkias samtidshistorie Tyrkias geografi Økonomi og næringsliv i Tyrkia Litteratur United Nations, Department of Economic and Social Affairs, Population Division (2018). World Urbanization Prospects.